Αρνάκι κοκκινιστό και κρασάτο με τραχανά από την Αράχωβα
Το αρνάκι σιγομαγειρεύεται και γίνεται πολύ, πολύ μαλακό. Τότε μπαίνει ο γλυκός σταρένιος τραχανάς στον νόστιμο, ντοματένιο ζωμό. Ένα αληθινό φαγητό της θαλπωρής.
1.200-1.300 γρ. αρνάκι γάλακτος από μπούτι ή στήθος, με το κόκαλο, σε ισάριθμα κομμάτια-μερίδες, 1 μεγάλο ξερό κρεμμύδι, ψιλοκομμένο, 400-450 ml λευκό (ή κόκκινο) ξηρό κρασί, 3 σκελίδες σκόρδο, σε φετάκια, 5-6 κόκκοι μπαχάρι, 3 γεμάτες κουτ. σούπας πελτές ντομάτας, 30 ml ελαιόλαδο, αλάτι, φρεσκοτριμμένο πιπέρι, 350 γρ. τραχανάς γλυκός, σταρένιος
Για να φτιάξουμε το αρνάκι κοκκινιστό και κρασάτο με τραχανά, ξεκινάμε πλένοντας και σκουπίζοντας καλά το κρέας.Ζεσταίνουμε το ελαιόλαδο σε βαθιά κατσαρόλα σε δυνατή φωτιά και σοτάρουμε τα κομμάτια για 5-6 λεπτά, γυρίζοντάς τα τακτικά, μέχρι να αρχίσουν να ροδίζουν.Προσθέτουμε το κρεμμύδι και σοτάρουμε για 2-3 λεπτά.Σβήνουμε με το κρασί και μαγειρεύουμε για 2 λεπτά (το αλκοόλ είναι άφθονο, αλλά θα σωθεί σταδιακά με το μαγείρεμα).Προσθέτουμε νερό τόσο ώστε να καλύψει το κρέας κατά 3-4 εκ. και αφήνουμε το υγρό να πάρει μία βράση.Χαμηλώνουμε τη φωτιά, ρίχνουμε το σκόρδο, το μπαχάρι και αλατοπίπερο, σκεπάζουμε την κατσαρόλα και σιγομαγειρεύουμε για 1½ ώρα ή μέχρι το κρέας να μαλακώσει καλά και σχεδόν να ξεκολλά από το κόκαλο.Περίπου 10 λεπτά πριν γίνει το κρέας, ρίχνουμε στην κατσαρόλα τον πελτέ, αλατίζουμε λίγο, ανακατεύουμε καλά για να διαλυθεί και ολοκληρώνουμε το μαγείρεμα με κλειστή κατσαρόλα.Μόλις γίνει το κρέας, ρίχνουμε τον τραχανά και μαγειρεύουμε για άλλα 10-15 λεπτά, μέχρι να φουσκώσει και να μαλακώσει.Συνήθως δεν χρειάζεται επιπλέον νερό, αλλά το φαγητό θα πρέπει να είναι αρκετά ζουμερό σαν σούπα.Το σερβίρουμε πολύ ζεστό, με ζυμωτό ψωμί.
Αρνί,Τραχανάς